ประกาศการท่าเรือแห่งประเทศไทย เรื่อง วิธีปฏิบัติในการนำรถยนต์บรรทุก หรือรถยนต์ลากพ่วงที่ผ่านเข้า - ออก เพื่อปฏิบัติงานในเขตรั้วศุลกากรท่าเรือกรุงเทพ
ประกาศการท่าเรือแห่งประเทศไทย
ประกาศการท่าเรือแห่งประเทศไทย
เรื่อง
วิธีปฏิบัติในการนำรถยนต์บรรทุก หรือรถยนต์ลากพ่วงที่ผ่านเข้า - ออก
เพื่อปฏิบัติงานในเขตรั้วศุลกากรท่าเรือกรุงเทพ[๑]
 

เพื่อให้การปฏิบัติงานของรถยนต์บรรทุก หรือรถยนต์ลากพ่วงที่ผ่านเข้า
- ออก เพื่อปฏิบัติงานในเขตรั้วศุลกากรท่าเรือกรุงเทพ เป็นไปด้วยความเรียบร้อย
มีประสิทธิภาพ ลดจำนวนอุบัติเหตุ
และความสูญเสียต่อชีวิตและทรัพย์สินอันเกิดจากการปฏิบัติงาน
ทั้งยังสอดคล้องกับมาตรฐานตามระบบความปลอดภัย อาชีวอนามัย และสิ่งแวดล้อมท่าเรือ (PSHE-MS) และการรักษาความปลอดภัยของเรือและท่าเรือระหว่างประเทศ (ISPS Code)

อาศัยอำนาจตามความในมาตรา ๙ (๔) มาตรา ๒๔ และมาตรา ๒๙ วรรคหนึ่ง (๑)
และวรรคสองแห่งพระราชบัญญัติการท่าเรือแห่งประเทศไทย พ.ศ. ๒๔๙๔ ประกอบกับข้อ ๖ ของระเบียบการท่าเรือแห่งประเทศไทย
ว่าด้วยการออกบัตรอนุญาตผ่านเข้าออกเขตรั้วศุลกากร พ.ศ. ๒๕๕๔
ผู้อำนวยการการท่าเรือแห่งประเทศไทย
ซึ่งได้รับมอบอำนาจจากคณะกรรมการการท่าเรือแห่งประเทศไทย จึงดำเนินการดังนี้

ข้อ ๑ ยกเลิกประกาศท่าเรือกรุงเทพ
การท่าเรือแห่งประเทศไทย เรื่อง หลักปฏิบัติในการนำรถยนต์บรรทุก
หรือรถยนต์ลากพ่วงเข้าไปปฏิบัติงานในเขตท่าเรือกรุงเทพ ลงวันที่ ๙ ธันวาคม ๒๕๓๖

ข้อ ๒ ให้พนักงานขับรถยนต์บรรทุก
หรือรถยนต์ลากพ่วงของบริษัทเอกชนที่ผ่านเข้า -
ออกเพื่อปฏิบัติงานในเขตรั้วศุลกากรท่าเรือกรุงเทพ ถือปฏิบัติดังนี้
๒.๑ ขับรถยนต์บรรทุก หรือรถยนต์ลากพ่วงด้วยความระมัดระวัง
ความเร็วไม่เกิน ๓๐ กิโลเมตรต่อชั่วโมง
๒.๒ ปฏิบัติตามเครื่องหมายจราจร เครื่องหมายความปลอดภัย กฎ
และระเบียบที่เกี่ยวข้องอย่างเคร่งครัด
๒.๓ ห้ามนำบุคคลภายนอกโดยสารมากับรถยนต์บรรทุก หรือรถยนต์ลากพ่วง
๒.๔ ห้ามดื่มของมึนเมา หรือเสพสารเสพติดทุกชนิด
๒.๕ สำหรับรถยนต์บรรทุก หรือรถยนต์ลากพ่วง
ให้ใส่อุปกรณ์ล็อคตู้สินค้าและผูกรัดสินค้าให้แน่นทุกจุด เพื่อป้องกันมิให้สินค้า
หรือตู้สินค้านั้นเลื่อน หรือตกจากรถยนต์บรรทุก หรือ รถยนต์ลากพ่วง
ซึ่งเป็นเหตุให้เกิดอันตราย หรือความเสียหายต่อชีวิตและทรัพย์สิน

ข้อ ๓ ผู้ใดฝ่าฝืน
หรือละเลยไม่ปฏิบัติตามจนเป็นเหตุให้เกิดอุบัติเหตุ หรือเกิดความเสียหาย
ท่าเรือกรุงเทพจะพิจารณามิให้รถนั้นผ่านเข้าไปปฏิบัติงานในเขตรั้วศุลกากรท่าเรือกรุงเทพ

จึงประกาศมาเพื่อทราบโดยทั่วกัน


ประกาศ
ณ วันที่ ๒๖ มีนาคม พ.ศ. ๒๕๕๘
เรือตรี
ทรงธรรม จันทประสิทธิ์
ผู้อำนวยการท่าเรือกรุงเทพ
รักษาการแทน
ผู้อำนวยการการท่าเรือแห่งประเทศไทย
























ปริยานุช/ผู้จัดทำ
๑๙ พฤษภาคม
๒๕๕๘

ปุณิกา/ผู้ตรวจ
๒ มิถุนายน
๒๕๕๘



[๑] ราชกิจจานุเบกษา
เล่ม ๑๓๒/ตอนที่ ๔๔ ง/หน้า ๕๙/๑๔ พฤษภาคม ๒๕๕๘